 序

　　漆之为用也，始于书竹简。而舜作食器，黑漆之。禹作祭器，黑漆其外，朱画其内，于此有其贡。周制于车，漆饰愈多焉。于弓之六材，亦不可阙，皆取其坚牢于质，取其光彩于文也。后王作祭器，尚之以著色涂金之文，雕镂玉珧之饰，所以增敬盛礼，而非如其漆城、其漆头也。然复用诸乐器，或用诸燕器，或用诸兵仗，或用诸文具，或用诸官室，或用诸寿器，皆取其坚牢于质，取其光彩于文。呜呼，漆之为用也其大哉！又液叶共疗疴，其益不少。唯漆身为癞状者，其毒耳。盖古无漆工，令百工各随其用，使之治漆，固有益于器而盛于世。别有漆工，汉代其时也。后汉申屠蟠，假其名也。然而今之工法，以唐为古格，以宋元为通法。又出国朝厂工之始，制者殊多，是为新式。于此千文万华，纷然不可胜识矣。新安黄平沙称一时名匠，复精明古今之髹法，曾著《髹饰录》二卷，而文质不适者，阴阳失位者，各色不应者，都不载焉，足以为法。今每条赘一言，传诸后进，为工巧之一助云。

　　天启乙丑春三月西塘杨明撰

乾集

　　［黄文］凡工人之作为器物，犹天地之造化。所以有圣者，有神者，皆示以功以法。故良工利其器。然而，利器如四时，美材如五行。四时行、五行全而物生焉，四善合、五采备而工巧成焉。今命名附赞而示于此，以为《乾集》。乾所以始生万物，而髹具工则，乃工巧之元气也。乾德大哉！

利用第一

　　［扬注］非利器美材，则巧工难为良器，故列于  首。

　　［黄文］天运，即旋床。有余不足，损之补之。

　　［扬注］其状圜而循环不辍，令椀、盒、盆、盂，正圆无苦窳，故以天名焉。

　　［黄文］日辉，即金。有泥、屑、麸、薄、片、线之等。人君有和，魑魅无犯。

　　［扬注］太阳明于天，人君德于地，则魑魅不干，邪谄不害。诸器施之，则生辉光，鬼魅不敢干也。

　　［黄文］月照，即银。有泥、屑、麸、薄、片、线之等。宝臣惟佐，如烛精光。

　　［扬注］其光皎如月。又有烛银。凡宝货以金为主，以银为佐，饰物亦然，故为臣。

　　［黄文］宿光，即蒂。有木，有竹。明静不动，百事自安。

　　［扬注］木蒂接牝梁，竹蒂接牡梁。其状如宿列也，动则不吉，亦如宿光也。

　　［黄文］星缠，即活架。牝梁为阴道，牡梁为阳道。次行连影，陵乘有期。

　　［扬注］牝梁有窍，故为阴道；牡梁有榫，故为阳道。匏数器而接架，其状如列星次行。反转失候，则淫泆冰解，故曰有期。又案：曰宿、曰星，皆指器物，比百物之气皆成星也。

　　［黄文］津横，即荫室中之栈。众星攒聚，为章于空。

　　［扬注］天河，小星所攒聚也。以栈横架荫室中之空处，以列众器，其状相似也。

　　［黄文］风吹，即揩光石并桴炭。轻为长养，怒为拔拆。

　　［扬注］此物其用与风相似也。其磨轻，则平面光滑无抓痕；怒，则棱角显，灰有玷瑕也。

　　［黄文］雷同，即砖、石，有粗细之等。碾声发时，百物应出。

　　［扬注］髹器无不用磋磨而成者。其声如雷，其用亦如雷也。

　　［黄文］电掣，即锉。有剑面、茅叶、方条之等。施鞭吐光，与雷同气。

　　［扬注］施鞭，言其所用之状；吐光，言落屑霏霏。其用似磨石，故曰与雷同气。

　　［黄文］云彩，即各色料，有银朱、丹砂、绛矾、赭石、雄黄、雌黄、靛花、漆绿、石青、石绿、韶粉、烟煤之等。瑞气鲜明，聚成花叶。

　　［扬注］五色鲜明，如瑞云聚成花叶者。黄帝华盖之事，言为物之饰也。

　　［黄文］虹见，即五格搨笔觇。灿映山川，人衣楚楚。

　　［扬注］每格泻合色漆，其状如蝃蝀 。又觇、笔描饰器物，如物影文相映，而暗有画山水人物之意。

　　［黄文］霞锦，即钿螺、老蚌、车螯、玉珧之类 ，有片，有沙。天机织贝，冰蚕失文。

　　［扬注］天真光彩，如霞如锦，以之饰器则华妍，而康老子所卖亦不及也。

　　［黄文］雨灌，即髹刷，有大小数等及蟹足、疏鬣、马尾、猪鬃，又有灰刷、染刷。沛然不偏，绝尘膏泽。

　　［扬注］以漆喻水，故蘸刷拂器；比雨，㯡面无颣，如雨下尘埃不起为佳。又漆偏则作病，故曰不偏。

　　［黄文］露清，即罂子桐油。色随百花，滴沥后素。

　　［扬注］油清如露，调颜料则如露在百花上，各色无所不应也。后素，言露从花上坠时，见正色，而却至绘事也。

　　［黄文］霜挫，即削刀并卷凿。极阴杀木，初阳斯生。

　　［扬注］霜杀木，乃生萌之初；而刀削朴，乃髹漆之初也。

　　［黄文］雪下，即筒罗。片片霏霏，疏疏密密。

　　［扬注］筒有大小，罗有疏密，皆随麸片之细粗、器面之狭阔而用之，其状如雪之下而布于地也。

　　［黄文］霰布，即蘸子，用缯、绢、麻布。蓓蕾下零，雨冻先集。

　　［扬注］成花者为雪，未成花者为霰，故曰蓓蕾，漆面为文相似也。其漆稠粘，故曰雨冻，又曰下零，曰先集，用蘸子打起漆面也。

　　［黄文］雹堕，即引起料。实粒中虚，迹痕如炮。

　　［扬注］引起料有数等，多禾壳之类，故曰“实粒中虚”，即雹之状。又雹，炮也，中物有迹也。引起料之痕迹为文，以比之也。

　　［黄文］雺笼，即粉笔并粉盏。阳起阴起，百状朦胧。

　　［扬注］雺起于朝，起于暮。朱髹黑髹，即阴阳之色，而器上之粉道百般，文图轻疏，而如山水草木，被笼于雺中而朦胧也。

　　［黄文］时行，即挑子，有木，有竹，有骨，有角。百物斯生，水为凝泽。

　　［扬注］漆工审天时而用漆，莫不依挑子，如四时行焉，百物生焉。漆或为垸，或为当，或为糙，或为㯡，如水有时以凝，有时以泽也。

　　［黄文］春媚，即漆画笔，有写象、细钩、游丝、打界、排头之等。化工妆点，日悬彩云。

　　［扬注］以笔为文彩，其明媚如化工之妆点于物，如春日映彩云也。日，言金；云，言颜料也。

　　［黄文］夏养，即雕刀，有圆头、平头、藏锋、圭首、蒲叶、尖针、剞劂之等。万物假大，凸凹斯成。

　　［扬注］千文万华，雕镂者比描饰，则大似也。凸凹，即识、款也。雕刀之功，如夏日生育长养万物矣。

　　［黄文］秋气，即帚笔并茧毬。丹青施枫，金银著菊。

　　［扬注］描写，以帚笔干傅各色，以茧球施金银，如秋至而草木为锦。曰“丹青”，曰“金银”，曰“枫”，曰“菊”，都言各色百华也。

　　［黄文］冬藏，即湿漆桶并湿漆瓮。玄冥玄英，终藏闭塞。

　　［扬注］玄冥玄英，犹言冬水。以漆喻水，“玄”言其色。凡湿漆贮器者，皆盖藏，令不溓凝，更宜闭塞也。

　　［黄文］暑溽，即荫室。大雨时行，湿热郁蒸。

　　［扬注］荫室中以水湿，则气熏蒸。不然，则漆难干。故曰“大雨时行”。盖以季夏之候者，取湿热之气甚矣。

　　［黄文］寒来，即杇，有竹，有骨，有铜。已冰已冻，令水土坚。

　　［扬注］言法絮漆、法灰漆、冻子等，皆以杇粘著而乾固之，如三冬气，令水土冰冻结坚也。

　　［黄文］昼动，即洗盆并帉。作事不移，日新去垢。

　　［扬注］宜日日动作，勉其事不移异物，而去懒惰之垢，是工人之德也，示之以汤之盘铭意。凡造漆器，用力莫甚于磋磨矣。

　　［黄文］夜静，即窨。列宿兹见，每工兹安。

　　［扬注］底、垸、糙、㯡，皆纳于窨而连宿，令内外干固，故曰“每工”也。列宿指成器，兼示工人昼勉事，夜安身矣。注：杇：即《坤集》扬明所注“起线挑”，其形状和用途，大致像雕塑家用的雕塑刀，其材料为木、竹、牙、角等，宜坚硬而有弹性，以便堆起花纹、填塞缝隙灵活有力。巾分：《玉篇》：“巾分，拭物巾也。”窨：《说文》：“窨，地室也。”

　　［黄文］地载，即几。维重维静，陈列山河。

　　［扬注］比物重静，都承诸器，如地之载物也。山指捎盘，河指模凿。

　　［黄文］土厚，即灰，有角、骨、蛤、石、砖及坏屑、磁屑、炭末之等。大化之元，不耗之质。

　　［扬注］黄者，厚也，土色也。灰漆以厚为佳。凡物烧之，则皆归土，土能生百物而永不灭，灰漆之体，总如率土然矣。

　　［黄文］柱括，即布并斮絮、麻筋。土下轴连，为之不陷。

　　［扬注］二句言布筋包裹，棬榡在灰下而漆不陷，如地下有八柱也。

　　［黄文］山生，即捎盘并髹几。喷泉起云，积土产物。

　　［扬注］泉指滤漆，云指色料，土指灰漆，共用之于其上，而作为诸器，如山之产生万物也。

　　［黄文］水积，即湿漆。生漆有稠、淳之二等，熟漆有揩光、浓、淡、明膏、光明、黄明之六制。其质兮坎，其力负舟。

　　［扬注］漆之为体，其色黑，故以喻水。复积不厚则无力，如水之积不厚，则负大舟无力也。工者造作，无吝漆矣。

　　［黄文］海大，即曝漆盘并煎漆锅。其为器也，众水归焉。

　　［扬注］此器甚大，而以制熟诸漆者，故比诸海之大，而百川归之矣。

　　［黄文］潮期，即曝漆挑子。鱼酋尾反转，波涛去来。

　　［扬注］鰌尾反转，打挑子之貌；波涛去来，挑翻漆之貌。凡漆之曝熟有佳期，亦如潮水有期也。

　　［黄文］河出，即模凿并斜头刀、剉刀。五十有五，生成千图。

　　［扬注］五十有五，天一至地十之总数，言马甸片之点、抹、钩、条，总五十有五式，皆刀凿刻成之，以比之河出图也。

　　［黄文］洛现，即笔觇并㧺笔觇。对十中五，定位支书。

　　［扬注］四方四隅之数皆相对得十，而五乃中央之数，言描饰十五体皆出于笔觇中，以比之龟书出于洛也。

　　［黄文］泉涌，即滤车并幦。高原混混，回流涓涓。

　　［扬注］漆滤过时，其状如泉之涌，而混混下流也。滤车转轴回紧，则漆出于布面，故曰回流也。

　　［黄文］冰合，即胶，有牛皮，有鹿角，有鳔。两岸相连，凝坚可渡。

　　［扬注］两岸相连，言二物缝合；凝坚可渡，言胶汁如冰之凝泽，而乾则有力也。

楷法第二

　　［扬注］法者，制作之理也。知圣人之意而巧者述之，以传之后世者列示焉。

　　三法：

　　［黄文］巧法造化，

　　［扬注］天地和同万物生，手心应得百工就。

　　［黄文］质则人身，

　　［扬注］骨肉皮筋巧作神，瘦肥美丑文为眼。

　　［黄文］文象阴阳。

　　［扬注］定位自然成凸凹，生成天质见玄黄。法造化者，百工之通法也；文、质者，髹工之要道也。

　　二戒：

　　［黄文］淫巧荡心，

　　［扬注］过奇擅艳，失真亡实。

　　［黄文］行滥夺目，

　　［扬注］其百工之通戒 ，而漆匠须尤严矣。

　　四失：

　　［黄文］制度不中，

　　［扬注］不鬻市。

　　［黄文］工过不改，

　　［扬注］是谓过。

　　［黄文］器成不省，

　　［扬注］不忠乎？

　　［黄文］倦懒不力。

　　［扬注］不可雕。

　　三病：

　　［黄文］独巧不传，

　　［扬注］国工守累世，俗匠擅一时。

　　［黄文］巧趣不贯，

　　［扬注］如巧拙造车，似男女同席。

　　［黄文］文彩不适。

　　［扬注］貂、狗何相续，紫、朱岂共宜？

　　六十四过：

　　㯡漆之六过：

　　［扬注］《说文》曰：“㯡漆，垸巳，复漆之也。”

　　［黄文］冰解，

　　［扬注］漆稀而仰俯失候，旁上侧下，淫泆之过。

　　［黄文］泪痕，

　　［扬注］漆慢而刷布不均之过。

　　［黄文］皱皵，

　　［扬注］漆紧而荫室过热之过。

　　［黄文］连珠，

　　［扬注］隧棱，凹棱也。山棱，凸棱也。内壁，下底际也。龈际，齿根也。漆潦之过。

　　［黄文］颣点，

　　［扬注］髹时不防风尘，及不挑去飞丝之过。

　　［黄文］刷痕。

　　［扬注］漆过稠而用硬毛刷之过。

　　色漆之二过：

　　［黄文］灰脆，

　　［扬注］漆制和油多之过。

　　［黄文］黯暗。

　　［扬注］漆不透明，而用颜料少之过。

　　彩油之二过：

　　［黄文］柔粘，

　　［扬注］油不辨真伪之过。

　　［黄文］带黄。

　　［扬注］煎熟过焦之过。

　　贴金之二过：

　　［黄文］癜斑，

　　［扬注］粘贴轻忽漫缀之过。

　　［黄文］粉黄。

　　［扬注］衬其厚而浸润之过。

　　罩漆之二过：

　　［黄文］点晕，

　　［扬注］滤绢不密及刷后不挑去颣之过。

　　［黄文］浓淡。

　　［扬注］刷之往来，有浮沉之过。

　　刷迹之二过：

　　［黄文］节缩，

　　［扬注］用刷滞，虷行之过。

　　［黄文］模糊。

　　［扬注］漆不稠紧，刷毫软之过。

　　蓓蕾之二过：

　　［黄文］不齐，

　　［扬注］漆有厚薄，蘸起有轻重之过。

　　［黄文］溃痿。

　　［扬注］漆不粘稠，急紧之过。

　　揩磨之五过：

　　［黄文］露垸，

　　［扬注］觚棱、方角及平棱、圆棱，过磨之过。

　　［黄文］抓痕，

　　［扬注］平面车磨用力及磨石有砂之过。

　　［黄文］毛孔，

　　［扬注］漆有水气及浮沤不拂之过。

　　［黄文］不明，

　　［扬注］揩光油摩，则漆未足之过。

　　［黄文］霉黕。

　　［扬注］退光不精，漆制失所之过。

　　磨显之三过：

　　［黄文］磋迹，

　　［扬注］磨磋急忽之过。

　　［黄文］蔽隐，

　　［扬注］磨显不及之过。

　　［黄文］渐灭。

　　［扬注］磨显太过之过。

　　描写之四过：

　　［黄文］断续，

　　［扬注］笔头漆少之过。

　　［黄文］淫侵，

　　［扬注］笔头漆多之过。

　　［黄文］忽脱，

　　［扬注］荫而过候之过。

　　［黄文］粉枯。

　　［扬注］息气未翳，先施金之过。

　　识文之二过：

　　［黄文］狭阔，

　　［扬注］写起轻忽之过。

　　［黄文］高低。

　　［扬注］稠漆失所之过。

　　隐起之二过：

　　［黄文］齐平，

　　［扬注］堆起无心计之过。

　　［黄文］相反。

　　［扬注］物象不用意之过。

　　洒金之二过：

　　［黄文］偏累，

　　［扬注］下布不均之过。

　　［黄文］刺起。

　　［扬注］麸片不压定之过。

　　缀甸之二过：

　　［黄文］麤细，

　　［扬注］裁断不比视之过。

　　［黄文］厚薄。

　　［扬注］琢磨有过不及之过。

　　款刻之三过：

　　［黄文］浅深，

　　［扬注］剔法无度之过。

　　［黄文］绦缕，

　　［扬注］运刀失路之过。

　　［黄文］龃龉。

　　［扬注］纵横文不贯之过。

　　鎗划之二过：

　　［黄文］见锋，

　　［扬注］手进刀走之过。

　　［黄文］结节。

　　［扬注］意滞刀涩之过。

　　剔犀之二过：

　　［黄文］缺脱，

　　［扬注］漆过紧，枯燥之过。

　　［黄文］丝𫄚。

　　［扬注］层髹失数之过。

　　雕漆之四过：

　　［黄文］骨瘦，

　　［扬注］暴刻无肉之过。

　　［黄文］玷缺，

　　［扬注］刀不快利之过。

　　［黄文］锋痕，

　　［扬注］运刀轻忽之过。

　　［黄文］角棱。

　　［扬注］磨熟不精之过。

　　裹之二过：

　　［黄文］错缝，

　　［扬注］器衣不相度之过。

　　［黄文］浮脱，

　　［扬注］黏著有紧缓之过。

　　［黄文］单漆之二过：

　　［扬注］燥暴，

　　［扬注］衬底未足之过。

　　［黄文］多颣。

　　［扬注］朴素不滑之过。

　　糙漆之三过：

　　［黄文］滑软，

　　［扬注］制熟用油之过。

　　［黄文］无肉，

　　［扬注］制熟过稀之过。

　　［黄文］刷痕。

　　［扬注］制熟过稠之过。

　　丸漆之二过：

　　［黄文］松脆，

　　［扬注］灰多漆少之过。

　　［黄文］高低。

　　［扬注］刷有厚薄之过。

　　布漆之二过：

　　［扬注］邪𡧗，

　　［黄文］贴布有急缓之过。

　　［扬注］浮起。

　　［黄文］黏贴不均之过。

　　捎当之二过：

　　［扬注］𥂭恶，

　　［黄文］质料多，漆少之过。

　　［扬注］瘦陷。

　　［扬注］未干固辄垸之过。

　　补缀之二过：

　　［黄文］愈毁，

　　［扬注］无上古之意之过。

　　［黄文］不当。

　　［扬注］不试看其色之过。

　　坤集

　　［黄文］凡髹器，质为阴，文为阳。文亦有阴阳，描饰为阳。描写以漆，漆，木汁也，木所生者火而其象凸，故为阳。雕饰为阴，雕镂以刀。刀，黑金也，金所生者水而其象凹，故为阴。此以各饰众文皆然矣。今分类举事而列于此，以为《坤集》。坤所以化生万物，而质、体、文、饰，乃工巧之育长也。坤德至哉！

质色第三

　　［扬注］纯素无文者，属阴以为质者，列在于此。

　　［黄文］黑髹，一名乌漆，一名玄漆，即黑漆也，正黑光泽为佳。揩光要黑玉，退光要乌木。

　　［扬注］熟漆不良，糙漆不厚，细灰不用黑料，则紫黑。若古器，以透明紫色为美。揩光欲滑光莹，退光欲敦朴古色。近来揩光有泽漆之法，其光滑殊为可爱矣。

　　［黄文］朱髹，一名硃红漆，一名丹漆，即朱漆也，鲜红明亮为佳。揩光者，其色如珊瑚，退光者朴雅。又有矾红漆，甚不贵。

　　［扬注］髹之春暖夏热，其色红亮；秋凉，其色殷红；冬寒，乃不可。又其明暗，在膏漆、银朱调和之增减也。倭漆窃丹带黄。又用丹砂者，暗且带黄。如用绛矾，颜色愈暗矣。

　　［黄文］黄髹，一名金漆。即黄漆也，鲜明光滑为佳，揩光亦好，不宜退光。共带红者美，带青者恶。

　　［扬注］色如蒸栗为佳，带红者用鸡冠雄黄，故好。带青者用薰黄，故不可。

　　［黄文］绿髹，一名绿沉漆，即绿漆也，其色有浅深，绿欲沉。揩光者忌见金星，用合粉者甚卑。

　　［扬注］明漆不美则色暗，揩光见金星者，料末不精细也。臭黄、韶粉相和则变为绿，谓之合粉绿，劣于漆绿大远矣。

　　［黄文］紫髹，一名紫漆，即赤黑漆也，有明、暗、浅、深，故有雀头、栗壳、铜紫、骍毛、殷红之数名。又有土朱漆。

　　［扬注］此数色，皆因丹、黑调和之法，银朱、绛矾异其色，宜看之试牌而得其所。又土朱者，赭石也。

　　［黄文］褐髹，有紫褐、黑褐、茶褐、荔枝色之等。揩光亦可也。

　　［扬注］又有枯瓠、秋叶等。总依颜料调和之法为浅深，如紫漆之法。

　　［黄文］油饰，即桐油调色也。各色鲜明，复髹饰中之一奇也，然不宜黑。

　　［扬注］此色漆则殊鲜妍，然黑唯宜漆色，而白唯非油则无应矣。

　　［黄文］金髹，一名浑金漆，即贴金漆也，无癜斑为美。又有泥金漆，不浮光。又有贴银者，易霉黑也。黄糙宜于新，黑糙宜于古。

　　［扬注］黄糙宜于新器者，养益金色故也。黑糙宜于古器者，其金处处摩残，成黑斑，以为雅赏也。癜斑，见于贴金二过之下。

文㯡第四

　　［扬注］㯡面为细纹属阳者，列在于此。

　　［黄文］刷丝，即刷迹纹也，纤细分明为妙，色漆者大美。

　　［扬注］其纹如机上经缕为佳，用色漆为难。故黑漆刷丝，上用色漆擦被，以假色漆刷丝，殊拙。其器良久，至色漆摩脱见黑缕而文理分明，稍似巧也。

　　［黄文］绮纹刷丝，纹有流水、浻澋、连山、波叠、云石皴、龙蛇鳞等，用色漆者亦奇。

　　［扬注］龙蛇鳞者，二物之名。又有云头雨脚、云波相接、浪淘沙等。

　　［黄文］刻丝花，五彩花文如刻丝。花、色、地、纹，共纤细为妙。

　　［扬注］刷迹作花文，如红花、黄果、绿叶、黑枝之类。其地或纤刷丝，或细蓓蕾。其色或紫，或褐，华彩可爱。

　　［黄文］蓓蕾漆，有细、粗，细者如饭糁，粗者如粒米，故有秾花、沦漪、海石皴之名。彩漆亦可用。

　　［扬注］蓓蕾其文簇簇，秾花其文攒攒，沦漪其文鳞鳞，海石皴其文磊磊。

罩明第五

　　［扬注］罩漆如水之清，故属阴。其透彻底色明于外者，列在于此。

　　［黄文］罩朱髹，一名赤底漆，即赤糙罩漆也。明彻紫滑为良，揩光者佳绝。

　　［扬注］揩光者似易成，却太难矣。诸罩漆之巧，更难得耳。

　　［黄文］罩黄髹，一名黄底漆，即黄糙罩漆也，糙色正黄，罩漆透明为好。

　　［扬注］赤底罩厚为佳，黄底罩薄为佳。

　　［黄文］罩金髹，一名金漆，即金底漆也，光明莹彻为巧，浓淡、点晕为拙。又有泥金罩漆，敦朴可赏。

　　［扬注］金薄有数品，其次者用假金薄或银薄。泥金罩漆之次者，用泥银或锡末，皆出于后世之省略耳。浓淡、点晕，见于罩漆之二过。

　　［黄文］洒金，一名砂金漆，即撒金也，麸片有细粗，擦敷有疏密，罩髹有浓淡。又有斑洒金，其文：云气、漂霞、远山、连钱等。又有用麸银者。又有揩光者，光莹眩目。

　　［扬注］近有用金银薄飞片者，甚多，谓之假洒金。又有用锡屑者，又有色糙者，共下品也。

描饰第六

　　［扬注］稠漆写起，于文为阳者，列在于此。

　　［黄文］描金，一名泥金画漆，即纯金花文也。朱地、黑质共宜焉。其文以山水、翎毛、花果、人物故事等；而细钩为阳，疏理为阴，或黑漆理，或彩金象。

　　［扬注］疏理，其理如刻，阳中之阴也。泥、薄金色，有黄、青、赤，错施以为象，谓之彩金象。又加之混金漆，而或填，或晕。

　　［黄文］描漆，一名描华，即设色画漆也。其文各物备色，粉泽烂然如锦绣，细钩皴理以黑漆，或划理。又有彤质者，先以黑漆描写，而后填五彩。又有各色乾著者，不浮光，以二色相接，为晕处多为巧。

　　［扬注］若人面及白花、白羽毛，用粉油也。填五彩者，不宜黑质，其外匡朦胧不可辨，故曰彤质。又乾著，先漆象而后傅色料，比湿漆设色，则殊雅也。金钩者见于斒斓门。

　　［黄文］漆画，即古昔之文饰，而多是纯色画也。又有施丹青而如画家所谓没骨者，古饰所一变也。

　　［扬注］今之描漆家不敢作，近有朱质朱文、黑质黑文者，亦朴雅也。

　　［黄文］描油，一名描锦，即油色绘饰也，其文飞禽、走兽、昆虫、百花、云霞、人物，一一无不备天真之色。其理或黑，或金，或断。

　　［扬注］如天蓝、雪白、桃红，则漆所不相应也。古人画饰多用油，今见古祭器中，有纯色油文者。

　　［黄文］描金罩漆，黑、赤、黄三糙皆有之，其文与描金相似。又写意，则不用黑理。又如白描，亦好。

　　［扬注］今处处皮市多作之。又有用银者，又有其地假洒金者，又有器铭诗句等，以充朱或黄者。

填嵌第七

　　［扬注］五彩金钿，其文陷于地，故属阴，乃列在于此。

　　［黄文］填漆，即填彩漆也，磨显其文，有干色，有湿色，妍媚光滑。又有镂嵌者，其地锦绫细文者愈美艳。

　　［扬注］磨显填漆，㯡前设文；镂嵌填漆，㯡后设文。湿色重晕者为妙。又一种有黑质红细文者，其文异禽怪兽，而界郭空闲之处皆为罗文、细条、縠绉、粟斑、叠云、藻蔓、通天花儿等纹，甚精致。其制原出于南方也。

　　［黄文］绮纹填漆，即填刷纹也，其刷纹黑，而间隙或朱，或黄，或绿，或紫，或褐。又文质之色互相反，亦可也。

　　［扬注］有加圆花文或天宝海琛图者。又有刻丝填漆，与前之刻丝花可互考矣。

　　［黄文］彰髹，即斑文填漆也，有叠云斑、豆斑、粟斑、蓓蕾斑、晕眼斑、花点斑、秾花斑、青苔斑、雨点斑、彣斑、彪斑、玳瑁斑、犀花斑、鱼鳞斑、雉尾斑、绉縠纹、石绺纹等，彩华瑸然可爱。

　　［扬注］有加金者，璀璨眩目。凡一切造物，禽羽、兽毛、鱼鳞、介甲有文彰者，皆象之，而极仿模之工，巧为天真之文，故其类不可穷也。

　　［黄文］螺钿，一名甸  嵌，一名陷蚌，一名坎螺，即螺填也，百般文图，点、抹、钩、条，总以精细密致如画为妙。又分截壳色、随彩而施缀者，光华可赏。又有片嵌者，界郭、理、皴皆以划文。又近有加沙者，沙有细粗。

　　［扬注］壳片古者厚而今者渐薄也。点、抹、钩、条，总五十有五等，无所不足也。壳色有青、黄、赤、白也。沙者，壳屑，分粗、中、细，或为树下苔藓，或为石面皴文，或为山头霞气，或为汀上细沙。头屑极粗者，以为冰裂文，或石皴亦用。凡沙与极薄片，宜磨显揩光，其色熠熠，共不宜朱质矣。

　　［黄文］衬色甸嵌，即色底螺钿也，其文宜花鸟、草虫，各色莹彻焕然如佛郎嵌。又加金银衬者，俨似嵌金银片子，琴徽用之，亦好矣。

　　［扬注］此制多片嵌划理也。

　　［黄文］嵌金、嵌银、嵌金银。右三种，片、屑、线各可用，有纯施者，有杂嵌者，皆宜磨现揩光。

　　［扬注］有片嵌、沙嵌、丝嵌之别，而若浓淡为晕者，非屑则不能作也。假制者用鍮、锡，易生霉气，甚不可。

　　［黄文］犀皮，或作西皮，或犀毗，文有片云、圆花、松鳞诸斑。近有红面者。共光滑为美。

　　［扬注］摩窳诸斑。黑面、红中、黄底为原法；红面者，黑为中，黄为底；黄面，赤、黑互为中，为底。

阳识第八

　　［扬注］其文漆堆，挺出为阳中阳者，列在于此。

　　［黄文］识文描金，有用屑金者，有用泥金者，或金理，或划文，比描金则尤为精巧。

　　［扬注］傅金屑者贵焉，倭制殊妙，黑理者为下底。

　　［黄文］识文描漆，其著色或合漆写起，或色料擦抹，其理文或金，或黑，或划。

　　［扬注］各色干傅、末金、理文者为最。

　　［黄文］揸花漆，其文俨如缋绣为妙，其质诸色皆宜焉。

　　［扬注］其地红，则其文去红，或浅深别之，他色亦然矣。理钩皆彩，间露地色，细齐为巧。或以鎗金，亦佳。

　　［黄文］堆漆，其文以萃藻、香草、灵芝、云钩、绦环之类。漆淫泆不起立，延引而侵界者，不足观。又各色重层者堪爱，金银地者愈华。

　　［扬注］写起识文，质与文互异其色也。淫泆延引，则须漆却焉。复色者要如剔犀。共不用理钩，以与他之文为异也。淫泆侵界，见于《描写四过》之下“淫侵”。

　　［黄文］识文，有平起，有线起。其色有通黑，有通朱。其文际忌为连珠。

　　［扬注］平起者用阴理，线起者阳文耳。堆漆以漆写起，识文以灰堆起；堆漆文、质异色，识文花、地纯色：以为殊别也。连珠，见于《㯡漆六过》之下。

堆起第九

　　［扬注］其文高低灰起加雕琢，阳中有阴者，列在于此。

　　［黄文］隐起描金，其文各物之高低，依天质灰起，而棱角圆滑为妙。用金屑为上，泥金次之。其理或金，或刻。

　　［扬注］屑金文刻理为最上，泥金象金理次之，黑漆理盖不好，故不载焉。又漆冻模脱者，似巧，无活意。

　　［黄文］隐起描漆，设色有干、湿二种，理钩有金、黑、刻三等。

　　［扬注］干色泥金理者妍媚，刻理者清雅，湿色黑理者近俗。

　　［黄文］隐起描油，其文同隐起描漆，而用油色耳。

　　［扬注］五彩间色，无所不备，故比隐起描漆则最美，黑理钩亦不甚卑。

雕镂第十

　　［扬注］雕刻为隐现，阴中有阳者，列在于此。

　　［黄文］剔红，即雕红漆也，髹层之厚薄、朱色之明暗、雕镂之精粗，亦甚有巧拙。唐制多如印板，刻平锦，朱色，雕法古拙可赏；复有陷地黄锦者。宋元之制，藏锋清楚，隐起圆滑，纤细精致。又有无锦文者，其有象旁刀迹见黑线者，极精巧。又有黄锦者、黄地者，次之。又矾胎者，不堪用。

　　［扬注］唐制如上说，而刀法快利，非后人所能及。陷地黄锦者，其锦多似细钩云，与宋元以来之剔法大异也。藏锋清楚，运刀之通法；隐起圆滑，压花之刀法；纤细精致，锦纹之刻法。自宋元至国朝，皆用此法。古人精造之器，剔迹之红间，露黑线一、二带。一线者，或在上、或在下；重线者，其间相去或狭，或阔，无定法：所以家家为记也。黄锦、黄地亦可赏。矾胎者，矾朱重漆，以银朱为面，故剔迹殷暗也。又近琉球国产，精巧而鲜红，然而工趣去古甚远矣。

　　［黄文］金银胎剔红，宋内府中器有金胎、银胎者，近日有鍮胎、锡胎者，即所假效也。

　　［扬注］金银胎多文间见其胎也，漆地刻锦者不漆器内。又通漆者，上掌则太重。鍮、锡胎者多通漆。又有磁胎者、布漆胎者，共非宋制也。

　　［黄文］剔黄，制如剔红而通黄。又有红地者。

　　［扬注］有红锦者，绝美也。

　　［黄文］剔绿，制与剔红同而通绿。又有黄地者、朱地者。

　　［扬注］有朱锦者、黄锦者，殊华也。

　　［黄文］剔黑，即雕黑漆也，制比雕红则敦朴古雅。又朱锦者，美甚。朱地、黄地者次之。

　　［扬注］有锦地者、素地者，又黄锦、绿锦、绿地亦有焉，纯黑者为古。

　　［黄文］剔彩，一名雕彩漆，有重色雕漆，有堆色雕漆，如红花、绿叶、紫枝、黄果、彩云、黑石及轻重雷文之类，绚艳恍目。

　　［扬注］重色者，繁文素地；堆色者，疏文锦地为常具。其地不用黄、黑二色之外，侵夺压花之光彩故也。重色，俗曰横色；堆色，俗曰竖色。

　　［黄文］复色雕漆，有朱面，有黑面，共多黄地子，而镂锦纹者少矣。

　　［扬注］髹法同剔犀，而错绿色为异；雕法同剔彩，而不露色为异也。

　　［黄文］堆红，一名罩红，即假雕红也，灰漆堆起，朱漆罩覆，故有其名。又有木胎雕刻者，工巧愈远矣。

　　［扬注］有灰起刀刻者，有漆冻脱印者。

　　［黄文］堆彩，即假雕彩也，制如堆红，而罩以五彩为异。

　　［扬注］今有饰黑质，以各色冻子隐起团堆、杇头印划、不加一刀之雕镂者，又有花样锦纹脱印成者，俱名堆锦，亦此类也。

　　［黄文］剔犀，有朱面，有黑面，有透明紫面。或乌间朱线，或红间黑带，或雕黸等复，或三色更叠。其文，皆疏刻剑环、绦环、重圈、回文、云钩之类。纯朱者不好。

　　［扬注］此制原于锥毗，而极巧致精，复色多，且厚用款刻，故名。三色更叠，言朱、黄、黑错重也。用绿者非古制。剔法有仰瓦，有峻深。

　　［黄文］镌甸，其文飞走、花果、人物、百象，有隐现为佳。壳色五彩自备，光耀射目，圆滑精细、沉重紧密为妙。

　　［扬注］壳色，细螺、玉珧、老蚌等之壳也。圆滑精细，乃刻法也；沉重紧密，乃嵌法也。

　　［黄文］款彩，有漆色者，有油色者。漆色宜干填，油色宜粉衬。用金银为绚者，倩盼之美愈成焉。又有各色纯用者，又有金、银纯杂者。

　　［扬注］阴刻文图，如打本之印板，而陷众色，故名。然各色纯填者，不可谓之“彩”，各以其色命名而可也。

鎗划第十一

　　［扬注］细镂嵌色，于文为阴中阴者，列在于此。

　　［黄文］鎗金，鎗或作戗，或作创，一名镂金、鎗银，朱地黑质共可饰。细钩纤皴，运刀要流畅而忌结节。物象细钩之间，一一划刷丝为妙。又有用银者，谓之鎗银。

　　［扬注］宜朱、黑二质，他色多不可。其文陷以金薄或泥金。用银者宜黑漆，但一时之美，久则霉暗。余间见宋元之诸器，希有重漆划花者；鎗迹露金胎或银胎，文图灿烂分明也。鎗金、银之制，盖原于此矣。结节，见于鎗划二过下。

　　［黄文］鎗彩，刻法如鎗金，不划丝，嵌色如款彩，不粉衬。

　　［扬注］又有纯色者，宜以各色称焉。

斒斓第十二

　　［扬注］金银宝贝，五彩斑斓者，列在于此。总所出于宋、元名匠之新意，而取二饰、三饰可相适者，而错施为一饰也。

　　［黄文］描金加彩漆，描金中加彩色者。

　　［扬注］金象、色象，皆黑理也。

　　［黄文］描金加甸，描金杂螺片者。

　　［扬注］螺象之边，必用金双钩也。

　　［黄文］描金加甸错彩漆，描金中加螺片与色漆者。

　　［扬注］金象以黑理，螺片与彩漆以金细钩也。

　　［黄文］描金散沙金，描金中加洒金者。

　　［扬注］加洒金之处，皆为金理钩。倭人制金象，亦为金理也。

　　［黄文］描金错洒金加甸，描金中加洒金与螺片者。

　　［扬注］金象以黑理，洒金及螺片皆金细钩也。

　　［黄文］金理钩描漆，其文全描漆，为金细钩耳。

　　［扬注］又有为金细钩，而后填五彩者，谓之金钩填色描漆。

　　［黄文］描漆错甸，彩漆中加甸片者。

　　［扬注］彩漆用黑理，螺象用划理。

　　［黄文］金理钩描漆加甸，金细钩描彩漆杂螺片者。

　　［扬注］五彩、金、细并施，而为金象之处多黑理。

　　［黄文］金理钩描油，金细钩彩油饰者。

　　［扬注］又金细钩填油色，渍、皴、点亦有焉。

　　［黄文］金双钩螺钿，嵌蚌象而金钩其外匡者。

　　［扬注］朱、黑二质共用蚌象，皆划理，故曰双钩。又有用金细钩者，久而金理尽脱落。故以划理为佳。

　　［黄文］填漆加甸，填彩漆中错蚌片者。

　　［扬注］又有嵌衬色螺片者，亦佳。

　　［黄文］填漆加甸金银片，彩漆与金银片及螺片杂嵌者。

　　［扬注］又有加甸与金，有加甸与银，有加甸与金、银，随制异其称。

　　［黄文］螺钿加金银片，嵌螺中加施金银片子者。

　　［扬注］又或用甸与金，或用甸与银，又以锡片代银者，不耐久也。

　　［黄文］衬色螺钿，见于填嵌第七之下。

　　［黄文］鎗金细钩描漆，同金理钩描漆，而理钩有阴、阳之别耳。又有独色象者。

　　［扬注］独色象者，如朱地黑文、黑地黄文之类，各色互用焉。

　　［黄文］鎗金细钩填漆，与戗金细钩描漆相似，而光泽滑美。

　　［扬注］有其地为锦纹者，其锦或填色，或鎗金。

　　［黄文］雕漆错镌甸，黑质上雕彩漆及镌螺壳为饰者。

　　［扬注］雕漆，有笔写厚堆者，有重髹为板子而雕嵌者。

　　［黄文］彩油错泥金加甸金银片，彩油绘饰，错施泥金、甸片、金银片等，真设文富丽者。

　　［扬注］或加金屑，或加洒金亦有焉。此文宣德以前所未曾有也。

　　［黄文］百宝嵌，珊瑚、琥珀、玛瑙、宝石、玳瑁、钿螺、象牙、犀角之类，与彩漆板子，错杂而镌刻镶嵌者，贵甚。

　　［扬注］有隐起者，有平顶者，又近日加窑花烧色代玉石，亦一奇也。

复饰第十三

　　［扬注］美其质而华其文者，列在于此，即二饰重施也。宋、元至国初，皆巧工所述作也。

　　［黄文］洒金地诸饰，金理钩螺钿，描金加甸，金理钩描漆加蚌，金理钩描漆，识文描金，识文描漆，嵌镌螺，雕彩错镌螺，隐起描金，隐起描漆，雕漆。

　　［扬注］所列诸饰，皆宜洒金地，而不宜平、写、款、戗之文。沙金地亦然焉。今人多假洒金上设平、写、描金或描漆，皆假效此制也。

　　［黄文］细斑地诸饰，识文描漆，识文描金，识文描金加甸，雕漆，嵌镌螺，雕彩错镌螺，隐起描金，隐起描漆，金理钩嵌蚌，戗金钩描漆，独色象戗金。

　　［扬注］所列诸饰，皆宜细斑地，而其斑黑、绿、红、黄、紫、褐，而质色亦然，乃六色互用。又有二色、三色错杂者，又有质、斑同色，以浅深分者，总揩光填色也。

　　［黄文］绮纹地诸饰，压文同细斑地诸饰。

　　［扬注］即绮纹填漆地也，彩色可与细斑地互考。

　　［黄文］罗纹地诸饰，识文划理，金理描漆，识文描金，揸花漆，隐起描金，隐起描漆，雕漆。

　　［扬注］有以罗为衣者，有以漆细起者，有以刀雕刻者，压文皆宜阳识。

　　［黄文］锦纹鎗金地诸饰，嵌镌螺，雕彩错镌甸，余同罗纹地诸饰。

　　［扬注］阴纹为质地，阳文为压花，其设文大反而大和也。

纹间第十四

　　［扬注］文质齐平，即填嵌诸饰及鎗、款互错施者，列在于此。

　　［黄文］鎗金间犀皮，即攒犀也。其文宜折枝花、飞禽、蜂、蝶及天宝海琛图之类。

　　［扬注］其间有磨斑者，有钻斑者。

　　［黄文］款彩间犀皮，似攒犀而其文款彩者。

　　［扬注］今谓之款文攒犀。

　　［黄文］嵌蚌间填漆，填漆间螺钿，右二饰文间相反者，文宜大花，而间宜细锦。

　　［扬注］细锦复有细斑地、绮纹地也。

　　［黄文］填蚌间鎗金，钿花文鎗细锦者。

　　［扬注］此制文、间相反者不可，故不录焉。

　　［黄文］嵌金间螺钿，片嵌金花、细填螺锦者。

　　［扬注］又有银花者，有金银花者，又有间地沙蚌者。

　　［黄文］填漆间沙蚌，间沙有细、粗、疏、密。

　　［扬注］其间有重色眼子斑者。

裹衣第十五

　　［扬注］以物衣器而为质，不用灰漆者，列在于此。

　　［黄文］皮衣，皮上糙、㯡二髹而成，又加文饰。用薄羊皮者，棱角接合处如无缝緎，而漆面光滑。又用谷纹皮，亦可也。

　　［扬注］用谷纹皮者不宜描饰，唯色漆三层而磨平，则随皮皱露色为斑纹，光华且坚而可耐久矣。

　　［黄文］罗衣，罗目正方，灰緎平直为善，罗与緎必异色，又加文饰。

　　［扬注］灰緎，以灰漆压器之棱，缘罗之边端而为界域者。又加文饰者，可与《复饰第十三·罗纹地诸饰》互考。又，等复色数叠而磨平为斑纹者，不作緎亦可。

　　［黄文］纸衣，贴纸三、四重，不露坯胎之木理者佳，而漆漏、燥，或纸上毛茨为颣者，不堪用。

　　［扬注］是韦衣之简制，而裱以倭纸薄滑者好，且不易败也。

单素第十六

　　［扬注］榡器一髹而成者，列在于此。

　　［黄文］单漆，有合色漆及髹色，皆漆饰中尤简易而便急也。

　　［扬注］底法不全者，漆燥暴也。今固柱梁多用之。

　　［黄文］单油，总同单漆而用油色者，楼、门、扉、窗，省工者用之。

　　［扬注］一种有错色重圈者，盆、盂、碟、盒之类，皿底、盒内多不漆，皆坚木所车旋。盖南方所作，而今多效之，亦单油漆之类，故附于此。

　　［黄文］黄明单漆，即黄底单漆也，透明、鲜黄、光滑为良。又有罩漆墨画者。

　　［扬注］有一髹而成者、数泽而成者。又画中或加金，或加朱。又有揩光者，其面润滑，木理灿然，宜花堂之屏、桌也。

　　［黄文］罩朱单漆，即赤底单漆也，法同黄明单漆。

　　［扬注］又有底后为描银，而如描金罩漆者。

质法第十七

　　［扬注］此门详质法名目，顺次而列于此，实足为法也。质乃器之骨肉，不可不坚实也。

　　［黄文］棬榡，一名坯胎，一名器骨。方器有旋题者、合题者，圆器有屈木者、车旋者，皆要平、正、薄、轻，否则布灰不厚。布灰不厚，则其器易败，且有露脉之病。

　　［扬注］又有篾胎、藤胎、铜胎、锡胎、窑胎、冻子胎、布心纸胎、重布胎，各随其法也。

　　［黄文］合缝，两板相合，或面、旁、底、足合为全器，皆用法漆而加捎当。

　　［扬注］合缝粘者，皆扁绦缚定，以木楔令紧，合齐成器，待干而捎当焉。

　　［黄文］捎当，凡器物，先剅□缝会之处，而法漆嵌之，及通体生漆刷之，候干，胎骨始固，而加布漆。

　　［扬注］器面窳缺、节眼等深者，法漆中加木屑，斮絮嵌之。

　　［黄文］布漆，捎当后，用法漆衣麻布，以令㯡面无露脉，且棱角缝合之处不易解脱，而加垸漆。

　　［扬注］古有用革、韦衣，后世以布代皮，近俗有以麻筋及厚纸代布，制度渐失矣。

　　［黄文］垸漆，一名灰漆，用角灰、磁屑为上，骨灰、蛤灰次之，砖灰、坯屑、砥灰为下。皆筛过，分粗、中、细，而次第布之如左。灰毕而加糙漆。

　　［扬注］用坯屑、枯炭末，加以厚糊、猪血、藕泥、胶汁等者，今贱工所为，何足用？又有鳗水者，胜之。鳗水，即灰膏子也。

　　［黄文］第一次粗灰漆，

　　［扬注］要薄而密。

　　［黄文］第二次中灰漆，

　　［扬注］要厚而均。

　　［黄文］第三次作起棱角，补平窳缺，

　　［扬注］共用中灰为善，故在第三次。

　　［黄文］第四次细灰漆，

　　［扬注］要厚薄之间。

　　［黄文］第五次起线缘。

　　［扬注］蜃窗边棱为线缘或界緎者，于细灰磨了后，有以起线挑堆起者，有以法灰漆为缕粘络者。

　　［黄文］糙漆，以之实垸，腠滑灰面，其法如左。糙毕而加㯡漆为文饰，器全成焉。

　　［黄文］第一次灰糙。

　　［扬注］要良厚而磨宜正平。

　　［黄文］第二次生漆糙，

　　［扬注］要薄而均。

　　［黄文］第三次煎糙。

　　［扬注］要不为皱斮。右三糙者，古法，而髹琴必用之。今造器皿者，一次用生漆糙，二次用曜糙而止。又者赤糙、黄糙，又细灰后以生漆擦之代一次糙者，肉愈薄也。

　　［黄文］漆际，素器贮水、书匣防湿等用之。

　　［扬注］今市上所售器，漆际者多不和斮絮，唯垸际漆界者，易解脱也。

尚古第十八

　　［扬注］一篇之大尾。名尚古者，盖黄氏之意在于斯。故此书总论成饰而不载造法，所以温古知新也。

　　［黄文］断纹。髹器历年愈久，而断纹愈生，是出于人工而成于天工者也。古琴有梅花断，有则宝之；有蛇腹断，次之；有牛毛断，又次之。他器多牛毛断。又有冰裂断、龟纹断、乱丝断、荷叶断、縠纹断。凡揩光牢固者，多疏断；稀漆脆、虚者，多细断，且易浮起，不足珍赏焉。

　　［扬注］又有诸断交出；或一旁生彼，一旁生是；或每面为众断者：天工苟不可穷也。

　　［黄文］补缀。补古器之缺，剥击痕尤难焉，漆之新古、色之明暗相当，为妙。又修缀失其缺片者，随其痕而上画云气，黑髹以赤、朱漆以黄之类，如此，五色金钿，互异其色而不掩痕迹，却有雅趣也。

　　［扬注］补缀古器，令缝痕不觉者，可巧手以继拙作，不可庸工以当精制，此以其难可知。又补处为云气者，盖好事家效祭器，画云气者作之，今玩赏家呼之曰“云缀”。

　　［黄文］仿效。模拟历代古器及宋、元名匠所造，或诸夷、倭制等者，以其不易得，为好古之士备玩赏耳，非为卖骨董者之欺人贪价者作也。凡仿效之所巧，不必要形似，唯得古人之巧趣与土风之所以然为主。然后考历岁之远近，而设骨剥、断纹及去油漆之气也。

　　［扬注］要文饰全不异本器，则须印模后，熟视而施色。如雕镂识款，则蜡、墨干打之，依纸背而印模，俱不失毫厘。然而有款者模之，则当款旁复加一款曰：“某姓名仿造。”